Дунейпсо чемпион Жантегуэл Заур
Джиу-джитсумкIэ профессионалхэм я дунейпсо чемпионат иджыблагъэ Абу Даби къалэм щекIуэкIащ. Абы текIуэныгъэ къыщихьащ Тэрч къалэ щыщ Жантегуэл Заур. Зэхьэзэхуэм хэтащ дуней псом къикIа спортсмен лъэщу миным щIигъу.
Урысей Федерацэм и командэ къыхэхам хэту чемпионатым щыбэна, зи хьэлъагъыр килограмм 77-м нэблагъэ адыгэ щIалэм и япэ зэIущIэр дригъэкIуэкIащ Бразилием и лIыкIуэм. Заур щIэдзапIэм тригъэгушхуэри, къыкIэлъыкIуэу бжыгъэшхуэкIэ хигъэщIащ Швециемрэ Мексикэмрэ я лIыкIуэхэр. Финал ныкъуэ зэIущIэм Жантегуэлым къыщыпэщIэхуа Костэ Рикэ щыщ спортсменым зы Iэмали иритакъым.
Финал зэIущIэм Жантегуэлыр щыIущIащ урысей командэ къыхэхам къыдыхэт Шайдаев Ренат (Дагъыстэн). Абыи Заур текIуащ икIи дыщэ медалыр зыIэригъэхьащ.
Жантегуэл Заур иджырей дунейпсо чемпионатым кIуэнымкIэ щIэгъэкъуэн къыхуэхъуащ Хьэрэдурэ Заурбийрэ Къуэдзокъуэ Юрийрэ.
ЖЫЛАСЭ Замир.
